Samsung lancerer kolossalt microLED-tv til menigmand

Det er fire år siden Samsung viste sin første prototype på et mikroLED-tv frem. Men nu er koreanerne klar til at masseproducere og sende det i handelen. Verdens største elektronikmesse, Consumer Electronics Show, CES, er netop fløjtet i gang i Las Vegas og nyheden om microLED-tv’et er en af de første store nyheder derfra.

Okay, ‘menigmand’ er nok en skønsom overdrivelse, for tv’et bliver næppe billigt. Det kommer nemlig i tre ret bastante størrelser: 89, 101 og 110 tommer. De er alle med på CES.

MicroLED-tv’et er, ifølge Samsungs pressemeddelelse, udstyret med 25 millioner mikrometer store LED’er, der individuelt producerer både lys og farve. Teknologien understøtter også 20-bit gråtonedybde, hvilket giver kontrol med over 1 million trin af lysstyrke og farveniveauer. Det giver, skriver Samsung, en “fænomenal HDR-oplevelse”.

Det udtrykker også 100 procent af DCI- og Adobe RGB-farveskalaen, hvilket resulterer i naturtro farver.

Samsungs microLED-tv i selskab med en Wegner-inspireret lænestol.

Ud over microLED-panelet er tv’et udstyret med Dolby Atmos. Det har både top-, side- og bundhøjttalere. Desuden har Samsung givet det Multi View, der giver giver seeren mulighed for at se indhold fra fire forskellige kilder samtidigt – fra enhver eller alle de fire HDMI-porte – i 4K-opløsning med op til 120 fps.

Priserne er intet om endnu, men som sagt bliver det næppe billigt. Der er heller ikke informationer om, præcis hvornår de kan findes på butikshylderne.

iNPUT er i Las Vegas i denne uge for at dække CES 2022 – du kan følge med i nyhederne her på siden eller give vores Facebook-side et Like, så du får nyhederne direkte i dit feed.

Samsung lancerer kolossalt microLED-tv til menigmand